Til økonomimødet, Gentofte provsti d. 27. marts 2019

Retningslinjer for anlægsregnskaber – Gentofte provsti

**Bogføring:**Der oprettes en særskilt formålskonto i sognets regnskabssystem for hvert anlægsarbejde, hvor alle udgifter på anlægget bogføres. Er et sogn i færd med to forskellige anlæg, skal disse to anlæg således adskilles i regnskabet.

**Afslutning af anlægsregnskab:**Når den sidste regning på et anlæg er betalt og bogført, udarbejder menighedsrådet(s bogfører) et anlægsregnskab, der viser det endelige over- eller underskud på anlægsarbejdet.

Anlægsregnskabet skal vise alle indtægter på anlægget. Dvs. både den kirkelige ligning til anlægget, stiftslån eventuelt overførte midler fra driften til anlægget samt eventuelle fondsmidler eller indsamlede midler til anlægget.

Anlægsregnskabet skal vise alle udgifter på anlægget, som fremgår af sognets projekt- og finansieringsplan. Dette gøres lettest ved blot at udskrive en kontospecifikation på anlæggets formålskonto i regnskabssystemet.

Hvis anlægget strækker sig over flere år, skal alle årenes indtægter og udgifter fremgå i anlægsregnskabet.

**Anlægsregnskabet sendes til provstiudvalget snarest muligt** efter sidste regning er betalt. (Ved selve årsafslutningen det efterfølgende forår, skal anlægsregnskabet samt anlægsskema også afleveres til revisionen i Dataarkivet).

**Disponering af over- eller underskud på anlægsregnskaber:**Provstiudvalget vedtager hvorledes et anlægsunderskud skal dækkes og hvorledes et anlægsoverskud skal anvendes ud fra følgende principper:
- **Bagatelgrænse:** over- eller underskud på det enkelte anlæg på op til kr. 10.000,- skal menighedsrådet ikke ansøge om. Beløbet trækkes fra eller lægges til sognets ’frie midler’ ved disponering i årsafslutningen. **Overstiger over- eller underskuddet bagatelgrænsen, tager provstiudvalget stilling til det fulde beløb.**

- Anlægsmidler fra den kirkelige ligning som er i **overskud** fra ét anlæg skal anvendes på andre anlæg i provstiet. En over-budgettering af anlæg skal dermed ikke være en indtægt for det enkelte sogn, da dette vil tilsidesætte de sogne, der ikke har anlæg eller som har haft mulighed for at lægge et nøjagtigt budget inden fastlæggelse af anlægsbevillingen. Provstiet laver individuel aftale med sognet om hvordan disponeringen af det totale anlægsoverskud skal ske.

 - Ved **underskud** er hovedprincippet, at kirkekassens frie midler holder for, dernæst kirkekassens driftsmidler.